CELEX: 52016PC0677
Language: hr
Date: 2016-10-25
Title: Prijedlog PROVEDBENE ODLUKE VIJEĆA o davanju odobrenja Nizozemskoj da primjenjuje sniženu razinu oporezivanja na električnu energiju koja se isporučuje punionicama električnih vozila

EUROPSKA KOMISIJA
            Bruxelles, 25.10.2016.
            COM(2016) 677 final
            2016/0332(NLE)
            Prijedlog
            PROVEDBENE ODLUKE VIJEĆA
            o davanju odobrenja Nizozemskoj da primjenjuje sniženu razinu oporezivanja na električnu energiju koja se isporučuje punionicama električnih vozila 
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Oporezivanje energenata i električne energije u EU-u uređuje se Direktivom Vijeća 2003/96/EZ
                  1
                (dalje u tekstu „Direktiva o oporezivanju energije” ili „Direktiva”).
            
            
               U skladu s člankom 19. stavkom 1. Direktive, dodatno odredbama predviđenima posebice njezinim člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja razine oporezivanja radi provođenja pojedinih politika.
            
            
               Člankom 15. stavkom 1. točkom (e) Direktive dopušta se državama članicama da primijene sniženja poreza ili oslobođenje od poreza na električnu energiju koja se upotrebljava za prijevoz robe i putnika željeznicom, podzemnom željeznicom, tramvajem ili trolejbusom. Međutim, ne postoji odredba kojom se dopušta sniženje poreza na električnu energiju koja se upotrebljava za prijevoz električnim vozilima koja nisu trolejbusi.
            
            
               Cilj je ovog prijedloga dopustiti Nizozemskoj primjenu snižene razine oporezivanja na električnu energiju koja se isporučuje punionicama električnih vozila. To je sniženje namijenjeno promicanju upotrebe čišćih načina prijevoza, smanjenju lokalnog onečišćenja zraka i emisija CO2 iz prometa. 
            
            
               Zahtjev i njegov opći kontekst
            
            
               Dopisom od 29. ožujka 2016., u skladu s člankom 19. Direktive, nizozemska su nadležna tijela obavijestila Komisiju o tome da namjeravaju primijeniti sniženu poreznu stopu od 49,96 EUR po MWh na električnu energiju koja se isporučuje punionicama električnih vozila s godišnjom potrošnjom do 10 MWh po punionici. Potrošnja veća od 10,a manja od 50 MWh bila bi oporezivana po stopi od 49,96 EUR, veća od 50, a manja od 10 000 MWh bila bi oporezivana po stopi od 13,31 EUR, a godišnja potrošnja iznad 10 000 MWh bila bi oporezivana po stopi od 0,53 EUR. Na onim punionicama na kojima se ne primjenjuju porezne stope za poslovne potrebe godišnja potrošnja veća od 10 000 MWh bila bi oporezivana po stopi od 1,07 EUR. Ukupna porezna stopa bit će viša od najniže stope oporezivanja električne energije za poslovne potrebe kako je utvrđena Direktivom 2003/96/EZ. Nacionalna stopa oporezivanja koja se trenutačno primjenjuje na električnu energiju za punjenje električnih vozila za prvih 10 MWh godišnje potrošnje iznosi 100,70 EUR po MWh
                  2
               , što je nacionalna stopa oporezivanja električne energije za poslovne i neposlovne potrebe za tu razinu potrošnje. Nizozemska trenutačno primjenjuje diferencirane nacionalne porezne stope
                  3
                za električnu energiju prema potrošenoj količini u skladu s člankom 5. Direktive 2003/96/EZ. 
            
            
               Nizozemska je dostavila dodatne informacije 6. travnja, 20. lipnja i 18. kolovoza 2016.
            
            
               Nizozemska bi primjenjivala sniženu stopu oporezivanja električne energije na isporuku električne energije namjenskim javnim i privatnim punionicama električnih vozila. Punionica se može sastojati od jednog priključka za punjenje ili više njih, pri čemu svaki može u istom trenutku puniti jedno električno vozilo. Operateri punionica te privatni i poslovni subjekti koji imaju pravo na primjenu snižene stope morat će podnijeti izjavu dobavljaču električne energije u kojoj izjavljuju da je priključak na mrežu namijenjen isključivo isporuci električne energije električnim vozilima. Prema zahtjevu koji je podnijela Nizozemska iz odredbe su isključene punionice na kojima se punjenje obavlja zamjenom baterija, što znači da se u tim slučajevima snižena stopa neće primjenjivati. 
            
            
               Ukupna stopa oporezivanja, uključujući sniženu stopu za početnih 10 MWh godišnje potrošnje svakog subjekta bila bi daleko iznad najniže razine utvrđene u tablici C iz Priloga I. Direktivi Vijeća 2003/96/EZ. 
            
            
               Prema nizozemskim tijelima, ako operater koji upravlja punionicom namjerava primijeniti sniženu poreznu stopu na električnu energiju koja se isporučuje njegovim punionicama, morao bi dobavljaču električne energije dostaviti izjavu u kojoj objašnjava koji su od njegovih priključaka na mrežu namijenjeni isključivo isporuci električne energije električnim vozilima. Mjera bi se primjenjivala samo na električnu energiju koja se isporučuje na naznačene priključke, na koju bi dobavljač primijenio sniženu stopu. Nadalje, ako je poduzeće operatera punionice poduzetnik u teškoćama u smislu da ima financijske probleme te ispunjava uvjete za potporu u skladu sa smjernicama o državnim potporama za sanaciju i restrukturiranje nefinancijskih poduzetnika u teškoćama (2014/C 249/01) on o tome mora obavijestiti dobavljača električne energije. U tom slučaju dobavljaču više neće biti dopušteno primijeniti sniženu poreznu stopu na električnu energiju. 
            
            
               Pogodnost ostvarena stopom poreza na energiju razlikovat će se prema broju megavat sati. Na temelju informacija iz sektora Nizozemska procjenjuje da se godišnje isporučuje u prosjeku 1,8 MWh po punionici. U tom se slučaju procjenjuje da najveća pogodnost ostvarena 2016. iznosi 101 EUR po punionici za cijelu godinu. Pogodnost će biti veća ako se standardna stopa poreza na energiju povisi.
            
            
               Najveći bi se (teorijski) iznos ukupne pogodnosti u 2016. ostvario kad bi se punionici isporučilo više od 50 MWh električne energije, međutim, teško da će se to dogoditi u stvarnosti. 
            
            
               Trenutačno u Nizozemskoj ima deset operatera koji upravljaju punionicama.
            
            
               Mjera je dostupna svim operaterima iz EU-a bez diskriminacije. Matična zemlja operatera koji upravlja punionicom nije uvjet ostvarivanja koristi od mjere. Prijevozničko poduzeće ili kućanstvo koje ima punionicu isto može imati koristi od mjere ako ispunjava prethodno navedene uvjete. 
            
            
               Trenutačno nema pozitivnih poslovnih poticaja za javne punionice. To je prepreka razvoju javne infrastrukture za punjenje i upotrebi električnih automobila. Cilj je ove mjere poboljšati poslovni model punionica, što bi trebalo povećati zanimanje za upotrebu električnih automobila i poboljšati stanje okoliša. Brz razvoj javne infrastrukture za punjenje od ključne je važnosti za prelazak na električna vozila s vozila opremljenih motorima s unutarnjim izgaranjem koji uglavnom rade na fosilna goriva. Dobro razvijena infrastruktura nužna je kako bi električna vozila postala isplativa alternativa uobičajenom cestovnom prijevozu. To je važno zbog koristi za okoliš koje nastaju prelaskom na električnu vožnju. Električna vozila ispuštaju manje emisija CO2
                  4
                i lokalnih onečišćujućih tvari u zrak (PM10, NOx) od vozila na fosilna goriva. Prema nizozemskim tijelima udio električne energije proizvedene iz ugljena smanjit će se s 29 % na 26 % od 2014. do 2020., dok će se u istom razdoblju udio električne energije proizvedene iz obnovljivih izvora povećati s 11 % na 35 %. 
            
            
               Operater koji upravlja punionicom mogao bi prenijeti pogodnost stvorenu mjerom (ili njezin dio) na svoje kupce u obliku sniženja cijene punjenja. U tom bi se slučaju smanjio trošak posjedovanja električnog vozila zbog manjih troškova vožnje. Time će se potaknuti potrošače da se umjesto za novi automobil na fosilna goriva odluče za novi električni automobil. Još je jedan pozitivan učinak nižih cijena punjenja taj da će se vlasnike hibridnih vozila na punjenje, koja rade na električnu energiju kao i na fosilna goriva, potaknuti da se za prijevoz koriste električnom energijom umjesto fosilnim gorivima.
            
         
         
            
               Argumenti Nizozemske o razdoblju primjene mjere
            
            
               U načelu bi razdoblje primjene odstupanja trebalo biti dovoljno dugo da se operaterima električne energije te privatnim i poslovnim subjektima pruži pravna sigurnost. Nizozemska je zatražila četiri godine, u odnosu na najdulje moguće razdoblje od šest godina. U tim okolnostima čini se primjerenim dati zatraženo odobrenje za razdoblje od četiri godine kako je zatražila Nizozemska i kako je dopušteno Direktivom.
            
            
               Procjena mjere na temelju članka 19. Direktive 2003/96/EZ
            
            
               Provođenje pojedinih politika
            
            
               Tekst članka 19. stavka 1. prvog podstavka Direktive glasi: 
            
            
               Dodatno odredbama u prethodnim člancima, posebno člancima 5., 15. i 17., djelujući jednoglasno na prijedlog Komisije, Vijeće može ovlastiti bilo koju državu članicu da uvede daljnja oslobođenja ili sniženja radi provođenja pojedinih politika.
            
            
               Prema nizozemskim tijelima predmetna nacionalna mjera ispunjava taj zahtjev. To se zaključuje na temelju namjere Nizozemske da smanji emisije stakleničkih plinova te za zrak onečišćujućih tvari iz vozila i podupre cilj EU-a povezan s klimatskim promjenama da se smanje emisije CO2 i poveća udio obnovljivih izvora u krajnjoj potrošnji energije u sektoru prometa. Smatra se da bi mogućnost sniženja poreza na električnu energiju koja se isporučuje električnim vozilima potrošačima dala dodatni poticaj za korištenje čišćom energijom i poboljšanje okoliša. 
            
            
               •Dosljednost s postojećim odredbama politike u određenom području
            
            
               U skladu s člankom 19. stavkom 1. trećim podstavkom Direktive svaki se zahtjev razmatra uzimajući u obzir, među ostalim, pravilno funkcioniranje unutarnjeg tržišta, potrebu da se osigura pošteno tržišno natjecanje te politike EU-a u područjima zdravstva, okoliša, energetike i prometa.
            
            
               Općenitim načinom djelovanja mjere kako je prethodno opisan ne stvaraju se prepreke trgovini unutar EU-a. Mjera je dostupna svim operaterima iz EU-a bez diskriminacije. Matična zemlja operatera koji upravlja punionicom nije uvjet za primjenu mjere. Odstupanjem ne bi bile stvorene poteškoće pri funkcioniranju unutarnjeg tržišta, a njegova primjena ne bi bila u suprotnosti s postizanjem ciljeva politika EU-a, posebno u područjima energetike, klimatskih promjena i okoliša. 
            
            
               •Dosljednost u odnosu na druge politike Unije
            
            
               Provedbom ove mjere pridonosit će se smanjenju emisija iz vozila te će se podupirati EU-ovi dugoročni klimatski ciljevi smanjenja emisija CO2. U skladu s procjenama koje su dostavila nizozemska tijela očekivana kombinacija električne energije iz obnovljivih izvora u Nizozemskoj iznosit će 2020. otprilike 35 % te će do 2030. dosegnuti 41 %. Prema tvrdnjama Nizozemske električna energija koja se upotrebljava javnu infrastrukturu za punjenje gotovo isključivo dolazi iz obnovljivih izvora. Istraživanjem
                  5
                provedenim u Nizozemskoj pokazano je da bi se time moglo postići smanjenje emisija CO2 od 70 %, što je potpuno u skladu s Direktivom 2009/28/EZ o promicanju upotrebe energije iz obnovljivih izvora. 
            
            
               Inicijativa je potpuno usklađena s Direktivom 2014/94/EU
                  6
                o uspostavi infrastrukture za alternativna goriva. Tom se direktivom zahtijeva da države članice razviju nacionalne okvire politika za tržišni razvoj alternativnih goriva i njihove infrastrukture, posebice u gradskim/prigradskim i drugim gusto naseljenim područjima. Direktivom se države članice obvezuje da do kraja 2020. postave primjeren broj javno dostupnih punionica. 
            
            
               
                  Osim smanjenja emisija stakleničkih plinova, raširenijom upotrebom električnih automobila znatno će se pridonijeti poboljšanju kvalitete zraka. Gradska su žarišta onečišćenja među najvećim izazovima, a emisije iz prometa najviše pridonose onečišćenju (posebice prekoračenju razine NO2) u takvim žarištima. 
               
            
            
               Nizozemska tijela priznaju da je ta mjera državna potpora u korist operatera mreže koji isporučuju električnu energiju električnim vozilima koja bi mogla ispuniti uvjet za uvrštavanje u potporu obuhvaćenu skupnim izuzećem iz članka 44. Uredbe Komisije 651/2014/EU
                  7
               . 
            
            
               Ako mjera ispunjava uvjete utvrđene u članku 44. Uredbe o općem skupnom izuzeću (Uredba 651/2014/EU) kao i opće uvjete utvrđene u njoj, mjera je obuhvaćena područjem primjene te Uredbe te je prema tome izuzeta od obveze prethodne prijave.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 19. Direktive Vijeća 2003/96/EZ.
            
            
               •Supsidijarnost (za neisključivu nadležnost) 
            
         
         
            
               Područje neizravnog oporezivanja obuhvaćeno člankom 113. UFEU-a samo po sebi nije u isključivoj nadležnosti EU-a u smislu članka 3. UFEU-a.
            
            
               Međutim, u skladu s člankom 19. Direktive 2003/96/EZ Vijeću je u okviru sekundarnog prava dana isključiva nadležnost za davanje odobrenja državi članici da uvede daljnja oslobođenja ili sniženja u smislu te odredbe. Stoga države članice ne mogu preuzeti ulogu Vijeća. Prema tome, načelo supsidijarnosti ne može se primijeniti na ovu provedbenu odluku. U svakom slučaju, budući da ovaj akt nije nacrt zakonodavnog akta, nije ga potrebno proslijediti nacionalnim parlamentima u skladu s Protokolom br. 2 uz Ugovore radi preispitivanja usklađenosti s načelom supsidijarnosti.
            
            
               Prijedlog je stoga u skladu s načelom supsidijarnosti. 
            
            
               •Proporcionalnost
            
            
               Prijedlog je u skladu s načelom proporcionalnosti. Sniženje poreza ne prelazi ono što je nužno za postizanje predmetnog cilja.
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Ex post evaluacija / provjera primjerenosti postojećeg zakonodavstva
            
            
               
                  Nije potrebna evaluacija postojećeg zakonodavstva zbog ove mjere.
               
            
            
               •Savjetovanja s dionicima
            
            
               Ovaj se prijedlog temelji na zahtjevu koji je podnijela Nizozemska i odnosi se samo na tu državu članicu.
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               
                  •
                        Procjena učinka
               
            
            
               Ovaj se prijedlog odnosi na davanje odobrenja pojedinoj državi članici na njezin zahtjev te stoga procjena učinka nije potrebna. Utjecaj na cijene je ograničen, a utjecaj na zdravlje ljudi i okoliš je pozitivan jer je cilj mjere smanjenje upotrebe fosilnih goriva i promicanje čišće energije u prometu. 
            
            
               •Primjerenost propisa i pojednostavljivanje
            
            
               
                  Mjerom se ne predviđa pojednostavljivanje. Ona se temelji na zahtjevu koji je podnijela Nizozemska i odnosi se samo na tu državu članicu.
               
            
            
               •Temeljna prava
            
            
               
                  Mjerom se ne utječe na temeljna prava.
               
            
         
         
            
               4.UTJECAJ NA PRORAČUN
            
            
               Mjerom se EU-u ne nameće financijsko ili upravno opterećenje. Prijedlog stoga ne utječe na proračun EU-a.
            
            
               5.OSTALI DIJELOVI
            
            
               •Detaljno obrazloženje posebnih odredbi prijedloga
            
            
               
                  Članak 1. – Nizozemska će biti dopušteno sniziti poreznu stopu na električnu energiju koja se isporučuje punionicama električnih vozila na razdoblje od četiri godine.
               
            
            
               Razina oporezivanja nakon sniženja ne smije ni u jednom trenutku biti niža od najnižih razina u EU-u utvrđenih Direktivom 2003/96/EZ, a sniženje bi se primjenjivalo na električnu energiju za osobne i službene automobile. 
            
            
               
                  Nacionalna mjera predviđena ovom Odlukom dio je politike koju je osmislila Nizozemska radi smanjenja emisije CO2, poboljšanja kvalitete zraka, povećanja udjela energije iz obnovljivih izvora u prometu i doprinosa ciljevima EU-a u pogledu klimatskih promjena. Mjerom će se predvidjeti poticaji za potrošače kako bi prešli na upotrebu čišće energije u prometu. 
               
               
                  Članak 2. – U ovom se članku predviđa definicija „električnih vozila” koja nije u Direktivi 2003/96/EZ i koja je u skladu s postojećim zakonodavstvom EU-a. Definicijom se jasno određuje područje primjene mjere.
               
               
                  Članak 3. – Zatraženo odobrenje dodjeljuje se s učinkom od 1. siječnja 2017. na razdoblje od četiri godine, kako je Nizozemska zatražila. 
               
            
            
               2016/0332 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o davanju odobrenja Nizozemskoj da primjenjuje sniženu razinu oporezivanja na električnu energiju koja se isporučuje punionicama električnih vozila 
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije
                  8
               , a posebno njezin članak 19.,
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 19. stavkom 1. Direktive 2003/96/EZ Nizozemska je 29. ožujka 2016. zatražila odobrenje za primjenu snižene stope oporezivanja na električnu energiju koja se isporučuje električnim vozilima. Na zahtjev Komisije Nizozemska je dostavila dodatne informacije 6. travnja, 20. lipnja i 18. kolovoza 2016.
            
            
               (2)Cilj je snižene stope oporezivanja promicanje upotrebe električnih vozila smanjenjem troškova električne energije koja se upotrebljava za pogon tih vozila.
            
         
         
            
               (3)Upotrebom električnih vozila izbjegavaju se emisije za zrak onečišćujućih tvari nastalih izgaranjem benzina, dizela ili drugih fosilnih goriva te se time pridonosi poboljšanju kvalitete zraka u gradovima. Upotrebom električnih vozila dodatno se smanjuju emisije CO2 ako se upotrebljava električna energija proizvedena iz obnovljivih izvora. Stoga se očekuje da će se mjerom pridonijeti ciljevima politika Unije u području okoliša, zdravlja i klime.
            
            
               (4)Nizozemska je izričito zatražila da se snižena stopa oporezivanja primjenjuje na električnu energiju koja se isporučuje električnim vozilima za poslovne i neposlovne potrebe te da njome budu obuhvaćene i punionice koje nisu javno dostupne.
            
            
               (5)Nizozemska je zatražila da se snižena stopa oporezivanja primjenjuje samo na punionice na kojima se električna energija upotrebljava za izravno punjenje električnog vozila, a da se ne primjenjuje na električnu energiju koja se isporučuje zamjenom baterija.
            
            
               (6)Sniženom stopom oporezivanja električne energije koja se isporučuje električnim vozilima na punionicama poboljšat će se poslovni model javno dostupnih punionica u Nizozemskoj te bi zbog toga upotreba električnih vozila trebala postati privlačnija, čime bi se poboljšala kvaliteta zraka.
            
            
               (7)S obzirom na ograničen broj električnih vozila i činjenicu da će razina oporezivanja električne energije koja se isporučuje električnim vozilima na punionicama biti viša od najniže razine oporezivanja za poslovne potrebe utvrđene u članku 10. Direktive 2003/96/EZ, nije vjerojatno da će se mjerom prouzročiti narušavanje tržišnog natjecanja tijekom njezina trajanja te stoga ona neće negativno utjecati na pravilno funkcioniranje unutarnjeg tržišta.
            
            
               (8)Razina oporezivanja električne energije koja se isporučuje električnim vozilima na punionicama bit će viša od najniže razine oporezivanja za neposlovne potrebe utvrđene u članku 10. Direktive 2003/96/EZ.
            
            
               (9)U skladu s člankom 19. stavkom 2. Direktive 2003/96/EZ svako odobrenje koje se izdaje u skladu s člankom 19. stavkom 1. mora biti vremenski strogo ograničeno. Nizozemska je zatražila da joj se odobrenje da na četiri godine kako bi se osiguralo da je razdoblje odobrenja dovoljno dugo da se gospodarske subjekte ne odvrati od potrebnih ulaganja. Ovom Odlukom ne dovodi se u pitanje primjena pravila Unije o državnim potporama,
            
            
               DONIJELO JE OVU ODLUKU: 
            
            
               Članak 1.
            
            
               Nizozemskoj se odobrava primjena snižene stope oporezivanja električne energije koja se isporučuje punionicama koje se upotrebljavaju za izravno punjenje električnih vozila, isključujući punionice na kojima se zamjenjuju baterije električnih vozila, uz uvjet da se poštuju najniže razine oporezivanja utvrđene u članku 10. Direktive 2003/96/EZ.
            
            
               Članak 2.
            
            
               Za svrhe ove Odluke primjenjuje se definicija „električnog vozila” utvrđena u članku 2. Direktive 2014/94/EU Europskog parlamenta i Vijeća
                  9
               .
            
            
               Članak 3.
            
            
               Ova se Odluka primjenjuje od 1. siječnja 2017. do 31. prosinca 2020.
            
            
               Članak 4.
            
            
               Ova je Odluka upućena Kraljevini Nizozemskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  Direktiva Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije, SL L 283, 31.10.2003., str. 51.
               
               
                  
                     (2)
                  Navedena je razina oporezivanja električne energije ona koja je bila primjenjiva u siječnju 2016. (usp. http://ec.europa.eu/taxation_customs/taxation/excise_duties/energy_products/rates/index_en.htm).
               
               
                  
                     (3)
                  Nizozemska primjenjuje diferencirane porezne stope za električnu energiju prema količinskim razinama potrošnje u skladu s člankom 5. Direktive 2003/96/EZ. Prema podacima dostavljenima u srpnju 2016. nacionalne su porezne stope sljedeće: 100,70 EUR po MWh za 0 – 10 MWh godišnje potrošnje električne energije, 49,96 EUR za količine iznad 10 i do 50 MWh te 13,31 EUR za količine iznad 50 do 10 000 MWh. Za potrošnju iznad 10 000 MWh porezne su stope 0,53 EUR za poslovne potrebe i 1,07 EUR za neposlovne potrebe. 
               
               
                  
                     (4)
                  Usp. Energy consumption, CO2 emissions and other considerations related to Battery Electric Vehicles (Potrošnja energije, emisije CO2 i druga razmatranja povezana s električnim vozilima na baterije), Europsko udruženje za električna vozila na baterije (
                  
                     http://ec.europa.eu/transport/themes/strategies/consultations/doc/2009_03_27_future_of_transport/20090408_eabev_%28scientific_study%29.pdf
                  
                  ). Udio energije iz obnovljivih izvora u Nizozemskoj iznosi otprilike 10 % ukupne potrošnje električne energije (vidjeti izvješće nizozemskih tijela iz 2015. o napretku u području energije iz obnovljivih izvora za razdoblje 2013. – 2014., Direktiva 2009/28/EZ)
               
               
                  
                     (5)
                  TNO „Energie- en milieu-aspecten van elektrische personenvoertuigen”, (7. travnja 2015.), str. 11. – 15.
               
               
                  
                     (6)
                  Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1. – 20.). 
               
               
                  
                     (7)
                  Uredba Komisije 651/2014/EU o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014., str. 1. – 78.).
               
               
                  
                     (8)
                  SL L 283, 31.10.2003., str. 51.
               
               
                  
                     (9)
                  Direktiva 2014/94/EU Europskog parlamenta i Vijeća od 22. listopada 2014. o uspostavi infrastrukture za alternativna goriva (SL L 307, 28.10.2014., str. 1.).